Коледната звезда - неизменна част от украсата за празника - Телевизия Европа
Коледната звезда – неизменна част от...
Коледната звезда – неизменна част от украсата за празника
По време на коледните празници едно цвете се откроява в цялостната украса. Това растение всъщност идва от Латинска Америка, но тъй като разкрива цялата си прелест именно около Рождество, у нас е познато с името „Коледна звезда“. А ето каква е легендата около това цвете?
Еулфорбия пулхерима зад това име се крие един от най-разпознаваемите елементи на коледната украса в последните години – Коледната звезда.
Радомира Джамбазова – цветар:
„Легендата гласи, че едно малко момиче искало да поднесе дар на статуята на Исус Христос в навечерието на празника, но била толкова бедна, че можела да си позволи само букетче от сухи цветя. Но заради чистотата на дара и силното чувство, с което е поднесено, през нощта това скромно букетче от цветя се превърнало в огнено цвете с яркочервени листа.“
Заради красивия си вид това растение се превръща в предпочитан подарък около Коледа.
„Цветето може да се отглежда в домашни условия, но това е голямо предизвикателство. То е много чувствително на преполиване, на топлина, изисква равномерно, много умерено поливане, постоянна температура от около 24 градуса. В нашите домове то е предимно зелено. Може да стане червено, само ако се отглежда в условията на къс ден, което значи, че след 5 часа през ноември и декември не трябва да получава осветление, за да могат листата да станат червени.“
– Включително и изкуствено осветление?
„Да, изкуственото осветление пречи на почервеняването на листата.“
Родината на Коледната звезда е Латинска Америка. В южното полукълбо през декември е лято и растенията са в най-голямата си прелест. Красивите червени части на коледната звезда не са цветове, а листа.
„Като целта на това нещо е да привлекат опрашители към същинските цветове на коледната звезда – тези дребни жълти точици, за да може да се възпроизведе вида.“
У нас коледната звезда се отглежда в специални оранжерии. Тъй като растението е чувствително към студа, вносните растения рядко оцеляват повече от месец. Но ако полагате необходимите грижи и на следващия 25 декември може да се радвате на вашата коледна звезда.